**Sensorveiledning for NOR1100**

Eksamen i NOR1100 er en mappe med tre skriftlige hjemmearbeider. De tre hjemmearbeidene vektes likt i vurderinga.

Denne eksamensformen innebærer at studenten har jobbet med eksamensspørsmålene over en lengre periode. Studenten har hatt alle hjelpemidler tilgjengelige (også ordbøker) under hele prosessen, og studenten har hatt mulighet til å levere inn utkast til de to første arbeidene i løpet av semesteret. De som har sendt inn utkast, har fått felles skriftlig respons fra faglærer i form av et dokument som tar opp vanlige misforståelser i utkastene og råd for videre arbeid. Ved en slik form for eksamen må det stilles høye krav til både innholdet og språkføringa i besvarelsen.

Mappa vurderes samlet etter en gradert karakterskala. I vurderinga er det lagt vekt på både kunnskapsinnholdet og språkføringa. Vi viser til følgende avsnitt på emnesida: «Kort om emnet» og «Hva lærer du?» <https://www.uio.no/studier/emner/hf/iln/NOR1100/>

Sensorveiledningen tar utgangspunkt i de fagspesifikke karakteromtalene som finnes her: <https://www.uio.no/studier/eksamen/karakterer/fagspesifikk-karakterbeskrivelse/hf-iln-nordisk.html>

Det er tre hovedaspekter som skal måles ved eksamen:

* kunnskapsinnholdet
* evne til problemløsing og kritisk innsikt i fagstoffet
* språkføring

Til eksamen vil det generelt være slik at alvorlig svikt på ett av disse overgripende punktene vil føre til stryk, samme hvor godt de andre aspektene er mestret.

I tillegg til kriteriene som er nevnt over, avhenger vurderinga også av sensors faglige skjønn og helhetsvurdering. Om to av de tre deloppgavene vurderes til ikke godkjent, er besvarelsen underkjent.